நட்பு

நட்பு புலவர் சா இராமாநுசம் உடுக்கை இழந்தவன் கைபோல-துயர்! உற்றால் நண்பனும் உடன்சால! தடுக்கத் தானே முன்சென்றே-உதவி! தந்திட வேண்டும் அஃதொன்றே! இடுக்கண் களைதல் நட்பென்றே-குறள்! இயம்பிய கருத்தும் மிகநன்றே! எடுப்பின் நட்பில் முடிவொன்றே-பெயரும்! எடுப்பார் பிரியா இணையென்றே! உணர்ச்சி ஒன்றே நட்பாகும்-இருவர்! உள்ளம் ஒன்றின் பொட்பாகும்! புணர்ச்சி பழகுதல் வேண்டாவே-இது! புரிந்தால் போதும் ஈண்டாவே! தளர்ச்சி இன்றி நடைபோடும்-நட்பு! தமிழ்போல் அழியா நிலைநாடும்! வளர்ச்சி காணும் எழுமதியாம்-தேய்வு! வாரா என்றும் முழுமதியாம்! நவில்தொறும் நூல்நயம் போலுமென-நல்! நட்பினைச் சொல்லல் சாலுமென! பயில்தொறும் பண்புளர் தொடர்புயென-அவர்! பழகினால் அவர்பால் ஆகும்மென! முகநக நட்பது நட்பல்ல-நண்பர்! முறையின்றி நடப்பின் தடைசொல்ல! அகமது மலரல் நட்பென்றே-ஐயன்! அறைந்ததை அறிவீர் நீரின்றே